
הכנסת העשרים
מושב רביעי
<פרוטוקול מס' 224>
מישיבת הוועדה לקידום מעמד האישה ולשוויון מגדרי
יום שני, ד' באדר התשע"ח (19 בפברואר 2018), שעה 10:00
<סדר היום:>
<דיווח על ביצוע הוראות סעיף 9א לחוק הספורט בדבר ייצוג הולם>
נכחו:

<חברי הוועדה:> 
מירב בן ארי– מ"מ היו"ר

<מוזמנים:> 
	דודו מלכא
	–
	סגן ראש מנהל הספורט, משרד התרבות והספורט

	סוזי יוגב
	–
	ראש הוועדה הוועד האולימפי בישראל, הוועד האולימפי בישראל

	שרון זאבי
	–
	מנהלת אגף כדורגל נשים ורכזת אתנה, התאחדות לכדורגל

	מאיר ברדוגו
	–
	מנהל רגולציה, המועצה להסדר ההימורים בספורט

	שיראל טויטו
	–
	רכזת אתנה, ההתאחדות הישראלית לספורט נכים

	מאירה בסוק
	–
	יועצת משפטית, ארגון נעמ"ת

	מרים זלקינד
	–
	מקדמת מדיניות וחקיקה, שדולת הנשים בישראל

	עינת גלילי
	–
	שדלן/ית (כהן - רימון - כהן), מייצג/ת את הוועד האולימפי בישראל

	טל נחום
	–
	שדלן/ית (כהן - רימון - כהן), מייצג/ת את הוועד האולימפי בישראל


<ראש תחום פרלמנטרי>
אריאלה אהרון
<רישום פרלמנטרי:>
הדס לוי, חבר תרגומים
<דיווח על ביצוע הוראות סעיף 9א לחוק הספורט בדבר ייצוג הולם>
<היו"ר מירב בן ארי:>
בוקר טוב, אני אפתח את הוועדה לקידום מעמד האישה ושוויון מגדרי. היום ה-19 בפברואר, 2018, ד' באדר, תשע"ח. הנושא הוא דיווח על ביצוע הוראות סעיף 9א לחוק הספורט בדבר ייצוג הולם. 

בוא נתחיל עם דודו מלכא, סגן ראש מנהל הספורט, בבקשה אדוני. 

<דודו מלכא:>
קודם כל תודה לכולם ולכולן. זה מספר שנים שאנחנו אוכפים במבחן התמיכה, מחייבים, ישנו כלל, אני אגיד אותו תיכף, שיהיו מספר חברות הנהלה בבורד של ההנהלה של איגודי הספורט. יש היום כ-60 איגודי ספורט שהם נתמכים ומה שאנחנו עושים אנחנו מוודאים במבחן התמיכה כתנאי סף. התנאי אומר שמספר חברות ההנהלה יהיה כאחוז הספורטאיות באיגוד. ואם, חלילה, באיזשהו איגוד אין בכלל, למרות שהיום אין דבר כזה, כמו אגרוף, האבקות, דברים כאלה, היום גם שם יש ספורטאיות, אז הם מחוייבים בחברת הנהלה אחת. 
האחוז שנקבע לפי מספר הספורטאיות הוא זה שמחייב אותם שמספר חברות ההנהלה יהיו בהנהלה. ברגע שאחוז הנשים הוא גבוה כמו בהתעמלות אנחנו מחייבים 30%. זאת אומרת, הנמוך מביניהם: או 30% או אחוז הספורטאיות. לשמחתנו, יש לא מעט איגודים ששינו את התקנון וכבר עכשיו יש בתקנון שלהם בבחירות מחייבים מספר חברות הנהלה. 
זאת אומרת, אם אני לוקח עכשיו את הג'ודו, בג'ודו חברי הנהלה שנבחרים עם עשרה חברים, מחייבים שיהיו שם שלוש חברות מראש. הם לא לקחו שום סיכון, אחוז ספורטאיות, לא אחוז ספורטאיות, הם מחייבים שיהיו לפחות שלוש. וברגע שנבחרים הם באופן טבעי משריינים את השלושה מקומות האלה לנשים. היום, אני יכול לדווח לכם שמלבד שני איגודים, אני מניח שהם יתקנו את זה, זה גולשי גלים וכדור יד, כל האיגודים עומדים בתנאי הסף הזה - - -

<היו"ר מירב בן ארי:>
דווקא גולשות, יש הרבה גולשות גלים. 

<דודו מלכא:>
נכון מאוד אבל כן, אני מניח שזה רק עניין של התנהלות, זה קורה. 

<היו"ר מירב בן ארי:>
תגיד אבל גולשי גלים וכדור יד לא כפופים לאילת?

<דודו מלכא:>
גולשי גלים לא. גולשי גלים ב-2020 יהיו בטוקיו- - -

<היו"ר מירב בן ארי:>
באולימפיאדה. 

<דודו מלכא:>
כן. וזו החלטה שלהם. יש חמשה איגודים שיהיו גם שהיו באילת והם יהיו בטוקיו ומלבד גולשי גלים הם החליטו להמשיך להשאר באילת ואם יהיה להם ספורטאי הם ישגרו אותו דרך הוועד האולימפי. גולשי גלים לעומת זאת קיבלו החלטה לצאת מאילת ולהתחבר לוועד האולימפי. אבל אני מניח שזה רק עניין של התנהלות, ברגע שהם יהיו מודעים לזה שהם הופכים להיות גדולים - - -

<היו"ר מירב בן ארי:>
בג'ודו אני מבינה אבל איך - - - בכל ענף ספורט אולימפי בעצם יש לך ייצוג הולם לנשים?

<דודו מלכא:>
לא רק אולימפי, אולימפי ולא אולימפי. 

<היו"ר מירב בן ארי:>
כל ענף ספורט שיש בארץ. 

<דודו מלכא:>
כל ה-60 ענפי ספורט הנתמכים, להוציא גולשי גלים וכדור יד. כדור יד נבחר לאחרונה יושב ראש ועד עובדי חשמל, מיקו צרפתי, הוא ממש נכנס לתפקידו. אני בטוח שהוא יקח את הדברים לידיים - - -

<היו"ר מירב בן ארי:>
איפה? לאן הוא נכנס?

<דודו מלכא:>
להיות יושב ראש איגוד הכדור יד. אני מניח שהוא יעשה מיד את השינוי המתבקש. עוד איגוד אחד, קייקים, שהם ממש לפני אסיפה כללית לאישור, כבר יש להם את המועמדת והם יתקנו את זה. 

<היו"ר מירב בן ארי:>
אז אולי הוועדה צריכה לפנות לשני האיגודים האלה במכתב ולבקש מהם להחיל את סעיף 9א על הייצוג הולם. 

<קריאה:>
יש איזה אישה שהיא יושבת ראש?

<דודו מלכא:>
כן יש אחת, באיגוד הכדור מים. יש היום ארבע מנכ"ליות שהן מנהלות את האיגודים בענפים האולימפיים ויש יושבת ראש אחת של איגוד הכדור מים. זה משהו שפעם כמעט ולא היה אבל לאט לאט אנחנו רואים שיש איזשהי עלייה מסויימת. 

<היו"ר מירב בן ארי:>
איפה יש מנכ"ליות?

<דודו מלכא:>
בהחלקה על הקרח, איגוד שיט שזה איגוד חזק מאוד, התעמלות - - -

<היו"ר מירב בן ארי:>
ועכשיו אמרת, וכדור מים. 

<דודו מלכא:>
לא, כדור מים ויש עוד אחת, תיכף אני - - -

<קריאה:>
בכדור מים זה יושב ראש - - -
<דודו מלכא:>
בכדור מים זה יושב ראש, כן. 

<היו"ר מירב בן ארי:>
כל ה-60 איגודים, כל האיגודים צריכים לדווח לוועדה לפי החוק. ורק חמשה דיווחו לנו: איגוד הגולף, איגוד החתירה, מה זה קרלינג?

<דודו מלכא:>
קרלינג זה - - -

<קריאה:>
יש דבר כזה בארץ?

<דודו מלכא:>
יש בארץ, זה עכשיו באולימפיאדת החורף אני התוודעתי לזה שזה אחת התחרויות עם האינטלגנציה הגבוהה מאוד בכדי לנצח אז שם כל מיני - - -

<היו"ר מירב בן ארי:>
מה זה?

<קריאה:>
זה כמו איי רובוט שעם - - -

<היו"ר מירב בן ארי:>
אה אוקיי, יפה שהם דיווחו לוועדה. 

<דודו מלכא:>
הם מאוד מסודרים דרך אגב.

<היו"ר מירב בן ארי:>
זה נראה ככה. והגולף דיווחו והתאחדות ישראלית לספורט נכים ואיגוד ההתעמלות הם באמת דיווחו, חמשה מתוך 60. 

<דודו מלכא:>
דרך אגב, הגולף גם כן יש מנכ"לית. 

<היו"ר מירב בן ארי:>
בגלל זה היא דיווחה כנראה. אבל תגיד, איפה כל השאר, למה הם לא מדווחים לנו על הייצוג הולם?

<דודו מלכא:>
אין לי בעיה להוציא להם מכתב. 

<היו"ר מירב בן ארי:>
מי מפקח על זה שהם ידווחו לוועדה, אנחנו?

<דודו מלכא:>
אם אתם הייתם אומרים לי שאתם רוצים את עזרתי הייתי עושה את זה. אף אחד לא פנה אליי לפנות אליהם. 

<היו"ר מירב בן ארי:>
אוקיי, אז מנהל הספורט שאחראי על האיגודים יפנה בבקשה לכל אותם 55 איגודים שאתה בטח בקשר רצוף איתם ויגיד להם שיש סעיף 9א שזה חוק הספורט והוא מחייב אותם פעם בשנה לדווח לוועדה על ייצוג הולם. גם אם מאוד עסוקים שידווחו לוועדה. יש פה רק חמשה ארגונים, קצת - - -

<דודו מלכא:>
זה חמור מאוד בעיניי. 

<היו"ר מירב בן ארי:>
חמור מאוד, כן, גם נמוך מאוד. 

<דודו מלכא:>
השאלה אם הייתה פנייה אליהם או ש- - -

<היו"ר מירב בן ארי:>
וודאי, כן, הוצאנו לכבוד איגודי הספורט הוצאנו ב-4 בפברואר לכולם, הנה אני רואה את המכתב גם. יו"ר הוועדה העבירה בקשה לקבלת דיווח על יישום הסעיף בחוק ב-2016 ונתנו להם תזכורת ב-2017 ועוד פעם ב-2018 אבל הם ממש עסוקים בשביל לדווח. אז בואו, מנהל הספורט הוא הגוף הרגולטרי, בבקשה לפנות לאיגודים ולהגיד להם שעד מרץ 2018 הם צריכים לדווח לוועדה כפי שמצופה מהם וכפי שהחוק כותב. 

<דודו מלכא:>
לשמחתנו אין להם ברירה, הם לא יכולים לקבל תמיכה - - -

<היו"ר מירב בן ארי:>
אם הם לא מדווחים?

<דודו מלכא:>
לא, אנחנו - - - הם חייבים לדווח. בדיווח אנחנו בודקים שמספר חברות ההנהלה הוא הולם את תנאי הסף של המבחן תמיכה הזה. אם הם לא עומדים אז הם לא מקבלים כסף. ככה שכולם דיווחו, בלי יוצא מן הכלל. 

<היו"ר מירב בן ארי:>
הם בעצם מדווחים לך על העניין של הייצוג ההולם כדי לקבל תמיכה. 

<דודו מלכא:>
כן

<היו"ר מירב בן ארי:>
אז למה הם בעצם עושים העתק לוועדה לקידום מעמד האישה?

<דודו מלכא:>
לטעמי זה בשנייה ורבע הם יכולים לעשות. יש להם רשימה - - -

<היו"ר מירב בן ארי:>
כן, הם כבר מדווחים לך, ככה הם מקבלים תמיכות. 

<דודו מלכא:>
ברור, יש להם רשימה - - -

<היו"ר מירב בן ארי:>
הפיקוח שלו הוא בעצם שהוא לא נותן תמיכה אם אין דיווח על ייצוג הולם. 

<קריאה:>
זה סוף התמיכה, כן. 

<היו"ר מירב בן ארי:>
אז למה הם לא מעבירים?

<דודו מלכא:>
הם מדווחים את השמות של חברות וחברי ההנהלה, מספר תעודת זהות, ואנחנו בודקים שזה כאחוז הספורטאיות - - -

<מאירה בסוק:>
אבל מנהל הספורט היה צריך לדווח לא? - - - האיגוד - - - 

<דודו מלכא:>
לא כתוב - - - שלא אנחנו, האיגודים צריכים לדווח. 

<היו"ר מירב בן ארי:>
רגע, אני רוצה להבין את שרשרת המזון פה. האיגוד מדווח אליך שהוא עומד בסעיף 9א'. 

<דודו מלכא:>
נכון.

<היו"ר מירב בן ארי:>
ולפי זה אתה מחליט אם יש תמיכות. כל ה-60 איגודים דיווחו לך?

<דודו מלכא:>
כן, כולם. 

<היו"ר מירב בן ארי:>
אז למה הם לא שלחו אלינו? זה מה שהחוק כותב להם. כתוב: "גופי הספורט ידווחו בכתב אחת לשנה לוועדה לקידום מעמד האישה ולשוויון מגדרי של הכנסת על ביצוע הוראות סעיף זה לא יאוחר מיום 21 בדצמבר של שנת הדו"ח". האיגודים לא נתנו לנו דיווח לשנת 2017. אנחנו מבקשים לקבל תוך - - - אם כבר שלחו לך - - -

<דודו מלכא:>
שום בעיה. אני אוציא תזכורת.

<היו"ר מירב בן ארי:>
הוראה של דודו מלכא סגן ראש מנהל הספורט לכל האיגודים תצא ואנחנו נקבל דיווח לוועדה. עוד משהו דודו?

<דודו מלכא:>
זה הדבר שאנחנו עושים בכיוון. אני יכול לדווח גם כאיש הקשר בין המשרד לאתנה שיש איזשהי התקדמות, איטית, אבל יש התקדמות ביחס של מספר הספורטאיות לספורטאים. אני אומר במרכאות, לצערנו, ככל שמספר הספורטאיות גדל גם בנים מן הסתם גם כן המספר שלהם גדל אבל באופן יחסי מספר הנשים או הנערות גדל טיפה יותר מאשר הבנים. זאת אומרת, הפער הצטמצם, היום אנחנו עומדים על 21.5% בערך, 22%, מה שפעם היה אחוזים בודדים אנחנו היום מגיעים ל-22% - - -

<היו"ר מירב בן ארי:>
שזה טוב אבל לא מספיק. 

<דודו מלכא:>
הפעילות של אתנה משרישה ומצליחה לגרום לזה ש- - -

<היו"ר מירב בן ארי:>
אוקיי. בסדר. המועצה להסדר ההימורים בספורט, מאיר ברדוגו, אתה רוצה להתייחס? בבקשה, אדוני. 

<מאיר ברדוגו:>
אין לי הרבה מה להתייחס, אני יכול לדבר רק בשם המועצה להסדר ההימורים ולספר שמתוך ששה סמנכ"לים בהנהלה הבכירה שלנו יש ארבע נשים. הדירקטוריון שלנו - - - ייצוג על פי החוק, דירקטוריון שלא כמובן המועצה ממנה אלא השרים. אני יכול להוסיף ולהגיד שבנוהל גיוס וקליטה של המועצה אצלנו אנחנו מחוייבים לפעול למימוש חובת הייצוג ההולם של נשים. יש איסור אפליית עובדים או מועמדים לעבודה על רקע מין, נטייה מינית ובנסיבות העניין המועצה אמורה לפעול על פי הכלל של העדפה מתקנת כדי לנקוט את כל האמצעים הנדרשים שיש בהם כדי לאפשר ולעודד ייצוג הולם. הכלל של העדפה מתקנת כמובן חל כשמדובר במועמדים בעלי כישורים דומים לכישורים של המועמדים האחרים. 

<היו"ר מירב בן ארי:>
תודה רבה. רציתם להתייחס?

<שרון זאבי:>
אני פה מטעם ההתאחדות לכדורגל ואני גם מנהלת אגף כדורגל נשים ורכזת באתנה בהתאחדות לכדורגל. הבאנו את הדיווח, אני חייבת לציין שלראשונה קיבלנו את המכתב בפברואר ובאמת הכנו את המסמך והבאנו אותו לפה, לפגישה הזאת. לא התקבל מכתב לפני זה - - - 
<היו"ר מירב בן ארי:>
היא אומרת שהם לא קיבלו. 

<שרון זאבי:>
אחרת מן הסתם היינו - - -

<קריאה:>
תמתינו בסוף הדיון אנחנו - - - בדיוק מה - - -

<שרון זאבי:>
אין בעיה. אז יש פה את הדיווח אני אגיש לכם אותו. בהתאחדות לכדורגל מועסקות 21 נשים מתוך 51 עובדים סך הכל. מתוך שני סמנכ"לים אחת מהם אישה. ויש חמש מנהלות אגפים מתוך 13 אגפים. 

<היו"ר מירב בן ארי:>
התאחדות הכדורגל נשים?

<שרון זאבי:>
לא, התאחדות לכדורגל בכלליח. 

<היו"ר מירב בן ארי:>
התאחדות לכדורגל בכלל יש 21 מתוך 50 עובדים שהם נשים. 

<שרון זאבי:>
מתוכם יש לנו 4 מנהלות אגפים מתוך 13 אגפים וסמנכ"לית אחת מתוך שניים. 

<היו"ר מירב בן ארי:>
של כל ההתאחדות לכדורגל.

<שרון זאבי:>
של כל ההתאחדות, כן. 

<היו"ר מירב בן ארי:>
יש שני סמנכ"לים להתאחדות לכדורגל ואחת מהם אישה. מי זו?

<שרון זאבי:>
טלי אורי ויטו, סמנכ"לית כספים. 

<היו"ר מירב בן ארי:>
יפה, אז למה לא קיבלנו את זה. לא קיבלת פנייה של הוועדה?

<שרון זאבי:>
קיבלנו ב-4 בפברואר והכנו אותה לפגישה היום. 

<היו"ר מירב בן ארי:>
קודם כל תודה שבאת, שרון, באמת כי אנחנו קצת פה. דווקא הענפים הגדולים אנחנו לא יודעים מה קורה. לא בכדורסל, לא בכדורגל. עכשיו באת ועשית לנו קצת סדר. 

<שרון זאבי:>
רק אם אפשר עוד ציטוט אחרון. בשנים 2016-17 החלו לעבוד בהתאחדות חמש נשים מתוך 11 עובדים שגוייסו. 

<היו"ר מירב בן ארי:>
בתור איזה תפקידים?

<שרון זאבי:>
אחת מנהלת אגף רפואי וכל השאר אם זה ברישום אם זה - - - רוב התפקידים בהתאחדות הם או ההתעסקות סביב הרישום - - -

<היו"ר מירב בן ארי:>
איך את רואה את ההעדפה המגדרית אצלכם בהתאחדות לכדורגל?

<שרון זאבי:>
לחיוב. חייבת לשים לב - - -

<היו"ר מירב בן ארי:>
זאת אומרת זה דבר שהוא ניכר כשמגיעים - - -

<שרון זאבי:>
כן, את יכולה לראות שיש גם הסמנכ"לית כספים, זה תפקיד מאוד בכיר, גם המנהלת שיווק, מנהלת רכש, מנהלת אגף רפואי, מנהלת אגף נשים. סך הכל בתפקידים מאוד מאוד בכירים יש נשים ואנחנו גם מרגישות שאין, ההיפך - - -

<היו"ר מירב בן ארי:>
את יודעת מה קורה בכדורסל? דודו, אתה יודע מה קורה? כי דווקא בכדורגל זה נראה. 

<דודו מלכא:>
לא. 

<שרון זאבי:>
זה מבנה ארגוני קצת אחר. 

<דודו מלכא:>
בכדורסל יש כ-4000 כדורסלניות ביחס ל-30,000 כדורסלנים בסך הכל. 

<היו"ר מירב בן ארי:>
מבחינת ההנהלה?

<דודו מלכא:>
בהנהלה הם צמצמו את ההנהלה ל-28 והם קיבעו את מספר חברות ההנהלה שזה יהיה 30%. לא, לא, סליחה, הם לא קיבעו את זה אלא הם וידאו שהאחוז שנדמה לי שהוא 21% או 22% הם אפילו מינו חברות הנהלה שטיפה מעל האחוז בכדי לא לסכן את זה. יש להם - - -

<היו"ר מירב בן ארי:>
הבנתי. 

<דודו מלכא:>
אני אומר את זה מהזיכרון אבל כמעט ודאי שזה העניין הזה. 

<היו"ר מירב בן ארי:>
טוב, אז אנחנו גם סומכים על הזיכרון הטוב שלך אבל אנחנו גם רוצים בבקשה התייחסות בכתב כמו ששרון באה לכאן ועשתה. אנחנו רוצים, שרון, בכתב לוועדה או שיש לך פה - - - צריך להגיש מכתב רשמי של ה- - - כמו שכולם שלחו. 

<שרון זאבי:>
הכנו את הכל, כן. 

<היו"ר מירב בן ארי:>
עוד הערות, התייחסויות? אוקיי אז אני ברשותכם אסכם את הדיון. 

<מאירה בסוק:>
השאלה שלי, אתה אמרת שבכל איגודי הספורט יש נשים. איזה תפקיד הן ממלאות? תפקידים בכירים בתוך ההנהלה, נגיד כמו שאמרה בהתאחדות הכדורגל, אחת סמנכ"לית כספים, האם יש להן תפקידים מוגדרים? אני אגיד לך למה אני שואלת את זה כי מה שאני מרגישה ואולי זה לא כל כך קשור לקטע של הייצוג אבל אם יהיה ייצוג יותר גדול אז אולי גם הם יקבלו תמיכות כספיות יותר גדולות. האם יש איזשהו קשר בין זה שיש ייצוג הולם לבין זה שנותנים יותר כספים לנשים באיגודי הספורט השונים. 

<דודו מלכא:>
לא נערבב בין שני הדברים.

<מאירה בסוק:>
אתה אומר שזה לא קשור? הלא המטרה של הייצוג הולם זה לתת יותר כוח לנשים בכל מיני מקומות. 

<דודו מלכא:>
אנחנו מבחינה תקציבית מעודדים ונותנים מקדמים לספורט נשים. כלומר, בניקוד ספורטאית מקבלת נקודה וחצי לעומת נקודה לספורטאי, זה ככלל. גם ההישגים וגם עצם זה שספורטאים קיימים, זה דבר אחד, וזה לא קשור לייצוג הולם. 

מה שאת אמרת לגבי מה התפקידים שלהם - יש הנהלה, הנהלה זה חברים שמשפיעים על החלטות של האיגוד. זה לא בעלי תפקידים, זה לא סמנכ"ל. סמנכ"ל זה בעל משרה, זה משהו אחר לגמרי. ולכן אנחנו מוודאים שאלה שמקבלים את ההחלטות יהיו לפחות 30% מהם נשים ולא יהיה מצב שכל חברי ההנהלה הם - - -

<היו"ר מירב בן ארי:>
בסדר גמור. כן.

<סוזי יוגב:>
שלום, שמי סוזי יוגב, אני מהוועד האולימפי. הוועד האולימפי בישראל, כפי שידוע, מהווה הגוף העליון שמאגד את כל הענפים האולימפיים בישראל והוועד האולימפי החליט להקים גוף לקידום שוויון מגדרי בוועד האולימפי בכל ההיבטים לרבות כמובן ייצוג הולם אבל זה מתייחס גם לנושא המדיניות בוועד האולימפי, נושא התקציב, סביבת האימון בטוחה ומכבדת. כמובן כל ההיבטים שקשורים לייצוג הולם גם באיגודים וגם בקרב מאמנות. אני יכולה לספר שכיום יש קורס חדש של מאמנים בכירים בוועד האולימפי ש-40% מתוכם של החניכות בקורס הזה הן נשים וכמובן היינו רוצים לראות אותן יותר בכל ההיבטים: זה בתקשורת הספורטיבית, זה כמאמנות, זה כשופטות. יש שורה רחבה מאוד של פעילויות שנדרשות לעניין הזה. 

<היו"ר מירב בן ארי:>
בסדר גמור. מה רציתם עוד להוסיף?

<שיראל טויטו:>
שלום, שיראל טויטו מהתאחדות לספורט נכים וגם הוועד האולימפי. אצלנו אין לנו סמנכ"ל, יש לנו את המנכ"ל, הגשנו את הדו"ח.

<היו"ר מירב בן ארי:>
ההתאחדות הישראלית לספורט נכים, כן. 

<שיראל טויטו:>
מבחינת ראשי אגפים יש לנו את לימור גולדברג, יש לנו מנהלת פרוייקטים ועתודות. יש לנו מבחינת המדיה אישה שאחראית על כל המדינה. מבחינת נשים מועסקות אנחנו השנה, 2017, זה 16 מתוך 30. ומבחינת עובדים שהתחילו לעבוד ב-2017 שתי נשים לעומת שלושה גברים. 

<היו"ר מירב בן ארי:>
16 נשים מתוך 30.

<שיראל טויטו:>
כן. 

<היו"ר מירב בן ארי:>
בסדר גמור. אני רוצה להתכנס לסיכום. קודם כל אני מבקשת מסגן ראש מנהל הספורט, משרד התרבות והספורט, להורות לכלל האיגודים, מלבד החמשה שאמרתי לך להעביר לוועדה עד הראשון במארס דיווח על יישום הוראות סעיף 9א לחוק הספורט שעניינו ייצוג הולם. אני רוצה גם לחדד, דודו, שמעתה והלאה כל פעם שהם שולחים אליך הם צריכים לשלוח העתק לוועדה, זה החוק, הם חייבים לעשות את זה. זה חלק מהסיבה שהם מקבלים תמיכות. אם הם לא עושים צריך לקחת את זה בחשבון. לא צריך שוב לכנס את הוועדה הזאת בסוף מארס כדי לבדוק. כשיגישו בכתב, זה פשוט, יש מיילים, היום זה קל. 

אנחנו נפנה לאיגוד גולשי הגלים ואיגוד, יש יו"ר חדש לכדור יד, בבקשה לפעול להתאמת ייצוג נשי, בטח את שדיברת על הוועד האולימפי, יש פה את האיגוד שהולך לאולימפיאדה בטוקיו, לא יכול להיות שהוא הולך בלי ייצוג נשי, זה תנאי סף למבחן תמיכה, חשוב שהם יידעו את זה, מנהל הספורט בטח יודע את זה. חשוב שגם הארגון יידע, יש כאן שני ארגונים. הכדור יד זה כבר באולימפיאדה?
<דודו מלכא:>
כן. 

<היו"ר מירב בן ארי:>
ובשניהם אין ייצוג נשי, זה בעיה. תבדקי את זה גם אצלכם. הכדור יד כבר בוועד האולימפי, חשבתי לרגע שלא, וגולשי הגלים נכנסים, והם חייבים ייצוג הולם אצלם לנשים, זה תנאי סף. 

<סוזי יוגב:>
השאלה אם יש נשים שעובדות בקריטריון של הוועד האולימפי אבל צריך באמת - - -

<היו"ר מירב בן ארי:>
אין שום בעיה עם נשים לא בכדור יד ולא בגלישת גלים, זה שני ענפי ספורט שיש בהם הרבה נשים, אני לא מצליחה להבין למה זה לא קורה פשוט מבחינת ההנהלה. זה לא שזה ספורט ללא נשים, להיפך, ממש בדיוק הפוך.

הוועדה מבקשת ממנהל הספורט להעביר לוועדה, וזה גם חשוב דודו, רשימה מסודרת של כלל האגודות עם מיילים וטלפונים מי עומד בראשם, זה חסר לנו. יש לנו היום רשימה, היא דיי לא מעודכנת. לשלוח אלינו. 


אני מבקשת לעשות את זה, נקבל את העדכון וכך לא נצטרך לכנס את הוועדה שוב כדי לבדוק למה לא הגיע. אני מודה לכולכם, הישיבה נעולה. 

<הישיבה ננעלה בשעה 10:35.>

